फ़िल्म 'मुनीमजी' के इस गीत को अगर किशोर कुमार का गाया हुआ पहला ब्लॊकबस्टर गीत कहा जाए तो शायद बहुत ज़्यादा ग़लत बात नहीं होगी। इस गाने की चरम लोकप्रियता का एक ही कारण मुझे जो लगता है, वह यह कि बहुत ही सीधे सरल शब्दों में जीवन दर्शन की गहरी बात कही गई है, और धुन भी ऐसा है कि जिसे आम जनता आसानी के गा सके, गुनगुना सके। जैसा कि उपर हमने आपको बताया कि साहिर साहब अक्सर अपने दिल की भड़ास को कभी व्यंगात्मक अंदाज़ से तो कभी सीधे सीधे व्यक्त कर देते थे, तो इस गीत के साथ तो ये दोनों तरीके अपनाए गए हैं। मेरे कहने का मतलब है कि किशोर दा वाले वर्ज़न, जो कि ख़ुशनुमा सा सुनाई देता है, उसमें पहला तरीका अपनाया गया है, जब कि लता जी वाले सैड वर्ज़न में सीधे सीधे नायिका अपना दर्द बयान करती है। किशोर दा वाले गीत की एक उल्लेखनीय बात यह है कि गीत के बोल तो हैं बिछड़ने की, दग़ा देने की, बेवफ़ाई की, लेकिन संगीत बड़ा ही पेप्पी है, ख़ुशमिज़ाज है। इस तरह का विरोधाभास कई और गीतों में भी समय समय पर हुआ है, मस्लन, फ़िल्म 'सौतन' में आशा भोसले का गाया "जब अपने हो जाए बेवफ़ा तो दिल टूटे" कुछ कुछ इसी अंदाज़ का है। इससे पहले कि आप गीत सुनें, आपको बता दें कि इस फ़िल्म में लता जी के गाए साहिर साहब के कुछ बेहद सुरीले गानें थे जैसे कि "घायल हिरणिया मैं बन बन डोलूँ", "साजन बिन नींद ना आवे", "एक नज़र बस एक नज़र जानेतमन्ना देख इधर" और "आँख खुलते ही तुम छुप गए हो कहाँ"। लेकिन आज बारी है किशोर दा के आवाज़ की, तो सुनते हैं...